***Comunicat de presă***

***23 aprilie 2025***

**Artistul Cătălin Pîslaru și Galeria Gaep debutează în SUA, cu sprijinul ICR**

Institutul Cultural Român sprijină participarea Galeriei Gaep la EXPO CHICAGO 2025 cu un stand dedicat lucrărilor realizate de Cătălin Pîslaru special pentru acest eveniment, marcând nu doar prima prezență a artistului în Statele Unite ale Americii, ci și debutul galeriei pe scena târgurilor americane de artă contemporană. În perioada 24–27 aprilie 2025, EXPO CHICAGO va reuni peste 170 de galerii de top din întreaga lume.

Noua serie a lui Pîslaru este formată din lucrări grupate sub titlul *Clouding*, care continuă să investigheze temele recurente din practica sa: relația tensionată dintre natură și arhitectură, armonia și dezechilibrul, figurativul și abstractul. Artistul creează o atmosferă onirică, post-suprarealistă, menținând în același timp o estetică riguroasă, minimalistă.

„Deși subiectul arhitecturii a fost mereu prezent în lucrările mele, acum este pentru prima oară când devine vizibil. Mă interesează cum geometria rigidă și ordinea cu care operează arhitectura reprezintă o încercare de a contracara imprevizibilitatea naturii”, afirmă Pîslaru.

Picturile din seria *Clouding* sunt inspirate din imagini cu construcții abandonate, preluate de natură, dar și din surse diverse – de la reviste tehnice la schițe și manuale. Acest univers vizual filtrat prin memoria și intuiția artistului se concretizează în compoziții enigmatic-rafinate, unde realul și ficțiunea coexistă.

Născut în 1988 la Chișinău, **Cătălin Pîslaru** trăiește și lucrează în Düsseldorf. La vârsta de 18 ani s-a mutat în Italia, unde a studiat la Accademia di Belle Arti din Roma, iar ulterior și-a continuat studiile la Academia de Arte Frumoase din München. A expus solo în spații precum Gaep (București), Nir Altman (München) și Schierke Seinecke (Frankfurt), și a participat la expoziții de grup la Galerie der Künstler (München), NRW Forum (Düsseldorf) și Les Abattoirs, Musée – Frac Occitanie (Toulouse).

Printre distincțiile obținute se numără Premiul Tacker (2018), acordat de Galerie der Künstler (München), Vanni #artistroom (2021) la Artissima (Torino), precum și calitatea de finalist al Premiului Hans Purrmann (Speyer, 2021).

Participarea Galeriei Gaep la EXPO CHICAGO 2025 confirmă angajamentul continuu al galeriei de a promova artiști contemporani emergenți și consacrați în contexte internaționale relevante.

**Credit imagine**

Cătălin Pîslaru, Clouding #4, 2025, ulei pe alu dibond, 58 x 50 cm © Cătălin Pîslaru; prin amabilitatea artistului și a galeriei Gaep

**Contact:**

Serviciul Promovare și Comunicare

biroul.presa@icr.ro;

031 71 00 622